钦定古今图书集成/明伦汇编/官常典/第759卷 > 金声 江天一
## 钦定古今图书集成/明伦汇编/官常典/第759卷 > 金声 江天一

按《明外史》本传：“声字正希，休宁人。好学，工举子业，名
倾一时。崇祯元年成进士，授庶吉士。明年十一月，都
城告警，声慷慨乞面陈急务，帝即召对平台。退具疏
言：‘臣书生素矢忠义，遭遇圣明，日夜为陛下忧念天
下事。今兵逼京畿，不得不急为君父用。夫通州、昌平，
都城左右翼，宜戍以重兵；而天津漕艘所聚，尤宜亟
防。今天下草泽之雄，欲效用国家者不少，在破格用
之耳。臣所知申甫有将才，臣愿仗圣天子威灵，与练
敢战士，为国家捍强敌，惟陛下立赐裁许’。”申甫者，僧
也，好谈兵，方私制战车火器。帝纳《声》言，取其车入览，
授都司佥书。即日召见，奏对称旨，超擢副总兵。敕募
新军，便宜从事。改声御史，参其军。甫仓猝募数千人，
皆市井游手，所需军装戎器又不时给。而是时总理
满桂节制诸军，甫不肯为下。桂卒掠民间，甫军捕之，
桂辄索去。声以两军不和闻，帝即命声调护。亡何，桂
殁，甫连败于柳林大井，乃结车营芦沟桥。敌兵绕出
其后，御车者惶惧不能转，歼戮殆尽，甫亦阵亡。声痛
伤之，言：“甫受事日浅，直前冲锋，遗骸矢刃殆遍，非喋
血力战不至此。”帝亦伤之，命予恤典。声耻无功，请率
参将董大胜兵七百人，甫遗将古璧兵百人及豪杰
义从数百人，练成一旅，为刘之纶奇兵，收桑榆之效。
不许。俄以清核军需告竣，奏缴关防，请按律定罪，再
疏请罢斥。皆不许。东江自毛文龙被杀，兵力弱势孤。
声因东宫册立，自请颁诏朝鲜，俾联络东江，张海外
形势。帝虽嘉其意，亦不果用。寻上疏言：“陛下晓夜焦
劳，日亲天下之事，实未尝日习天下之人，必使天下
才不才及才长短，一一程量不爽，方可斟酌位置。往
者陛下数召对群臣，问无所得，鲜当，圣心遂厌薄之。
臣愚妄谓陛下泰交尚未殷，顾问尚未数，不得谓召
对无益也。愿自今间日御文华，令京卿、翰林、台谏及
中行、评博等官轮番入直，博谘广询，而内外有职业
者亦得不时进见。政事得失，军民利病，庙堂举错、边
塞情形，皆与臣工考究于燕闲之间。岁月既久，品量
毕呈，诸臣才不才及才长短，岂得逃圣鉴？”帝未及报，
声再疏恳言之，终不用，遂屡疏乞归。后大学士徐光
启荐声同修历书，辞不就。以御史召，亦不赴。八年春，
起山东佥事，复两疏力辞。乡郡多盗，声团练义勇为
捍御。十六年，凤阳总督马士英遣使者李章玉征贵
州兵讨贼，迂道掠江西，为乐平吏民所拒击。比抵徽
州境，吏民以为贼，率众破走之。章玉讳激变，谓声及
徽州推官吴翔凤、“主使士英以闻。”声两疏陈辨。帝察
其无罪，不问。其年冬，廷臣交荐，即命召用，促入都陛
见。未赴而京师陷。福王立于南京，超擢声左佥都御
史，声坚不起。及南京城陷，列郡望风迎降。声以闰六
月悬高皇帝像，率士民拜哭。纠集义勇，保绩溪、黄山，
分兵扼六岭。宁国丘祖德、泾县尹民兴、徽州温璜、贵
池吴应箕等多应之。乃遣使通表。唐王授声右都御
史兼兵部右侍郎，总督诸道军，拔旌德、宁国诸县。九
月下旬，军为降。御史黄澍袭破，声，被执至江宁，语门
人江天一曰：“子有老母，不可死。”对曰：“天一同公起兵，
可不同公殉义乎？”遂偕死。唐王赠声礼部尚书，谥“文
毅。”天一，字文石，歙诸生。